# Codec-ek

## Videó codec-ek

Nézd meg a codec státusz táblázatot a teljes, naponta generált listáért. Elég sok codec elérhető letöltésként a weboldalunkon. Szedd le őket a codec oldalról.

A legfontosabb dolgok:

- MPEG-1 (VCD) és MPEG-2 (DVD) videó

- natív dekódolók DivX ;-), OpenDivX (DivX4), DivX 5 (Pro), 3ivX, M$ MPEG-4 v1, v2 és más MPEG4 variánsokhoz

- natív dekódoló Windows Media Video 7/8 (WMV1/WMV2), és Win32 DLL dekódoló a Windows Media Video 9 formátumhoz (WMV3), mindkettőt a `.wmv` fájloknál használjuk

- natív Sorenson 1 (SVQ1) dekódoló

- natív Sorenson 3 (SVQ3) dekódoló

- 3ivx v1, v2 dekódoló

- Cinepak és Intel Indeo codec (3.1,3.2,4.1,5.0)

- MJPEG, AVID, VCR2, ASV2 és más hardveres formátumok

- VIVO 1.0, 2.0, I263 és egyéb H.263(+) variánsok

- FLI/FLC

- RealVideo 1.0 & 2.0 a libavcodec-ből és RealVideo 3.0 & 4.0 codec a RealPlayer könyvtárak felhasználásával

- natív dekódoló HuffYUV-hoz

- különböző régi, egyszerű, RLE-szerű formátum

Ha van olyan Win32 codec-ed, ami nincs a listában és még nem támogatott, olvasd el a codec importálás HOGYAN-t és segítsd a munkánkat.

### DivX4/DivX5

Ez a rész a Project Mayo DivX4 és DivX5 codec-jeiről tartalmaz információkat. AZ első elérhető alpha verziójuk az OpenDivX 4.0 alpha 47 és 48 volt. Ezek támogatása be volt építve az MPlayerbe régen, és alapértelmezésként be is lett forgatva. Használtuk az utófeldolgozó kódjukat is az MPEG-1/2 filmek képminőségének opcionális javításához. Most már a sajátunkat használjuk, minden típushoz.

Ennek a codec-nek az új generációját DivX4-nek hívják és még a hírhedt DivX codec-kel készített filmek dekódolására is képes! Ráadásként sokkal gyorsabb, mint a natív Win32 DivX DLL, de lassabb, mint a libavcodec. Ezért ellenezzük a dekóderként történő használatát. Kódoláshoz viszont hasznos. Az egyetlen hátránya ennek a codec-nek, hogy nem elérhető Nyílt Forráskódú licensszel.

A DivX4 két módban működik:

`-vc odivx`

  A codec-et OpenDivX formában használja. Ebben az esetben YV12 képeket készít a saját bufferében, és az MPlayer színtér konverziót végez a libvo-n keresztül. (Gyors, javasolt!)

`-vc divx4`

  A codec színtér konverzióját használja. Ebben a módban használhatod a YUY2/UYVY-t is. (LASSÚ)

A `-vc odivx` módszer általában gyorsabb, amiatt, hogy a kép adatait YU12 (planar YUV 4:2:0) formátumban viszi át, így sokkal kisebb sávszélesség kell neki az adatbuszon. A csomagolt YUV módok (YUY2, UYVY) a `-vc divx4` módszert használják. Az RGB módoknál a sebesség ugyan akkora, csak az aktuális színmélységedhez történő alkalmazkodásukban különböznek. Ha a `-vo` vezérlőd támogatja a direkt renderelést, akkor a `-vc divx4` gyorsabb lehet vagy akár a leggyorsabb is.

A DivX4/5 bináris codec könyvtár letölthető az avifile-ról vagy a divx.com címről. Csomagold ki, futtasd az `./install.sh` fájlt root-ként és ne felejtsd el beírni a `/usr/local/lib` könyvtárat az `/etc/ld.so.conf` fájlba, majd futtatni az `ldconfig` parancsot.

Az MPlayer automatikusan megtalálja a DivX4/DivX5-öt ha az megfelelően van telepítve, csak fordítsd le úgy, mint máskor. Ha nem találja meg, nem telepítetted vagy nem állítottad be megfelelően.

### FFmpeg/libavcodec

Az FFmpeg egy nyílt forráskódú codec csomagot tartamaz, ami képes számos audió és videó codec-et tartalmazó folyam dekódolására. Lenyűgöző kódolási képességei is vannak, és gyorsabb mint a Win32 codec-ek a DivX.com DivX4/5 könyvtáraiban!

Rengeteg szép codec-et tartalmaz, különösen fontosak az MPEG-4 variánsok: DivX3, DivX4, DivX5, Windows Media Video 7/8 (WMV1/WMV2). Nagyon érdekes még a WMA dekódoló.

A legújabb említésre méltó codec a Sorenson 3 (SVQ3) codec. Ez az első, teljesen nyílt forráskódú implementáció. És még gyorsabb is, mint az eredeti. Győződj meg róla, hogy ezt használod a bináris codec helyett!

Az összes támogatott codec listájáért látogasd meg az FFmpeg weboldalát. Támogatott videó és audió codec-ek.

Mind az MPlayer kiadások, mind az MPlayer Subversionből származó verziói tartalmazzák a libavcodec-et, így nem kell azzal foglalkoznod, hogy legyen egy külön libavcodec checkout-od. Csak futtasd a `configure`-t és fordíts.

Az FFmpeg-gel és a Matrox G400-as kártyámmal még a legnagyobb felbontású DivX filmeket is képkockák eldobása nélkül tudom nézni a K6-2 500 gépemen.

### XAnim codec-ek

Hadd figyelmeztessünk, hogy az XAnim bináris codec-jeit egy kis szöveggel együtt csomagolják, amely egy legális szoftver licensz, és amely más megszorítások mellett megtiltja a a felhasználónak, hogy a codec-eket az XAnim-on kívül más programmal használja. Ennek ellenére az XAnim szerzői még senki ellen sem tettek jogi lépéseket codec-használat ügyben.

TELEPÍTÉS ÉS HASZNÁLAT

Az MPlayer képes az XAnim codec-ek dekódoláshoz történő felhasználására. Kövesd az utasításokat a bekapcsolásukhoz:

- Töltsd le a kívánt codec-eket az XAnim oldaláról. A 3ivx codec nincs ott, az a 3ivx oldalon van.

- VAGY töltsd le a codec csomagot a codec oldalunkról

- Használd a `--with-xanimlibdir` kapcsolót, amivel megmondhatod a `configure`-nak, hogy hol találhatóak az XAnim codec-ek. Alapértelmezésben a `/usr/local/lib/codecs`, `/usr/local/lib/xanim/mods`, `/usr/lib/xanim/mods` és `/usr/lib/xanim` könyvtárakban keresi. Alternatívaként az `XANIM_MOD_DIR` környezeti változó beállításával is megadhatod az XAnim codec-ek könyvtárát.

- Nevezd át/szimlinkelt a fájlokat, szedd ki az architektúra részeket, így ilyen fájlneveket kapsz, mint ezek: `vid_cvid.xa`, `vid_h263.xa`, `vid_iv50.xa`

Az XAnim egy videó codec család, amelynek a használatát, ha az lehetséges, a `-vfm xanim` kapcsolóval írhatod elő az MPlayernek.

Letesztelt codec-ek: Indeo 3.2, 4.1, 5.0, CVID, 3ivX, H.263.

### VIVO videó

Az MPlayer le tudja játszani a Vivo (1.0 és 2.0) videókat. Az 1.0-ás fájlokhoz leginkább az FFmpeg H.263 dekódere illik, ezt a `-vc ffh263` kapcsolóval tudod használni. A 2.0-ás fájlokhoz használd a Win32 DLL-t a `-vc vivo` kapcsoló segítségével. Ha nem adsz meg kapcsolót a parancsorban, az MPlayer automatikusan kiválasztja a legjobb codec-et.

### MPEG-1/2 videó

Az MPEG-1 és MPEG-2 a libmpeg2 többplatformos, natív függvénykönyvtár segítségével kerülnek dekódolásra, aminek a forrása benne van az MPlayerben. Le tudjuk kezelni a hibás MPEG-1/2 videó fájlokat is a Signal 11 elkapásával (szegmentálási hiba), és a codec gyors újrainicializálásával, pontosan onnan folytatva, ahol a hiba keletkezett. Ennek a javító technikának nincs mérhető sebességvesztesége.

### MS Video1, Cinepak CVID, és egyéb régi codec-ek

Az MPlayer a legtöbb régi codec-kel készült AVI és MOV fájlt le tudja játszani. Régen bináris Win32 codec-ekkel voltak dekódolva, de most már natív codec-jeink vannak a legtöbbhöz a libavcodec-nek hála.

### RealVideo

Az MPlayer támogatja a RealVideo összes verziójának dekódolását:

- RealVideo 1.0, 2.0 (fourcc RV10, RV20) - kódolás/dekódolás támogatása libavcodec-kel

- RealVideo 3.0, 4.0 (fourcc RV30, RV40) - dekódolás támogatása RealPlayer könyvtárakkal

Töltsd le a Real codec-eket a http://www.mplayerhq.hu/MPlayer/releases/codecs/ könyvtárból és csomagold ki a `/usr/local/lib/codecs` könyvtárba. Ha máshol akarod tárolni őket, add meg a `--with-reallibdir` kapcsolót a `configure`-nak.

A RealPlayer könyvtárak jelenleg csak Linux, FreeBSD, NetBSD és Cygwin alatt működnek x86-on, Alpha-n és PowerPC-n (a Linux/Alpha és Linux/PowerPC tesztelve lett) és Mac OS X-szel.

### XviD

Az XviD egy szabad szoftveres MPEG-4 ASP kompatibilis videó codec, ami tud két lépésben kódolni és teljes MPEG-4 ASP támogatás van benne, ezáltal sokkal hatékonyabb, mint a jólismert DivX codec. Nagyon jó videó minőséget kínál és a CPU optimalizációknak hála a legtöbb modern processzoron a teljesítménye is jó.

Az OpenDivX codec forkolt fejlesztésként indult annak idején. A fork akkor történt, amikor a ProjectMayo az OpenDivX-et zárt forráskódúvá tette DivX4 (most DivX5) néven, felbosszantva így a nem-ProjectMayo-s fejlesztőket, akik az OpenDivX-en dolgoztak, s akik így elindították az XviD-et. Így mindkét projektnek azonosak a gyökereik.

Az XviD telepítése

Mint a legtöbb nyílt forráskódú program, ez is két formában érhető el: hivatalos kiadás és a CVS verzió. A CVS verzió általában elég stabil a használathoz, mivel legtöbbször csak a kiadásokban benne lévő hibák javításait tartalmazza. Itt van lépésről lépésre, hogy mit kell tenned, ha az XviD CVS-t használni akarod a MEncoderrel (szükséged lesz az autoconf 2.50-re, az automake-re és a libtool-ra):

-     cvs -z3 -d:pserver:anonymous@cvs.xvid.org:/xvid login

-     cvs -z3 -d:pserver:anonymous@cvs.xvid.org:/xvid co xvidcore

-     cd xvidcore/build/generic

-     ./bootstrap.sh

-     ./configure

  Meg kell adnod pár kapcsolót (tanulmányozd a `./configure --help` kimenetét).

-     make && make install

- Ha megadtad a `--enable-divxcompat` kapcsolót, másold át a `../../src/divx4.h` fájlt a `/usr/local/include/`könyvtárba.

- Fordítsd újra az MPlayert a `--with-xvidlibdir=/eleresi/ut/libxvidcore.a` `--with-xvidincdir=/eleresi/ut/xvid.h` kapcsolókkal.

### Sorenson

A Sorenson egy Sorenson Media által kifejlesztett videó codec, amit az Apple-nek licenszelnek, aki a QuickTime Player-ével terjeszti. Képesek vagyunk a Sorenson videó fájlok összes verziójának dekódolására a következő dekódolókkal:

- Sorenson Video v1 (fourcc SVQ1) - a dekódolást natív codec biztosítja (libavcodec)

- Sorenson Video v3 (fourcc SVQ3) - a dekódolást natív codec biztosítja (libavcodec)

MPLAYER FORDÍTÁSA QUICKTIME KÖNYVTÁRAK TÁMOGATÁSÁVAL

Jelenleg csak a 32-bit-es Intel platformok támogatottak.

- Töltsd le az MPlayer Subversion-t

- Töltsd le a QuickTime DLL csomagot:

- Csomagold ki a QuickTime DLL-eket a Win32 codec könyvtáradba (alapértelmezett: `/usr/local/lib/codecs/`)

- fordítsd le az MPlayert

### x264

#### Mi az az x264?

Az x264 egy függvénykönyvtár a H.264 videó folyamok létrehozásához. Még nincs kész 100%-ig, de valamilyen szinten már támogatja a H.264 legtöbb minőségjavító tulajdonságát. Van számos fejlett tulajdonság a H.264 specifikációjában, aminek semmi köze a videó minőségéhez; ezek többsége még nincs implementálva az x264-ben.

Kódoló tulajdonságai

- CAVLC/CABAC

- Többszörös hivatkozás

- Intra: az összes makroblokk típus (16x16, 8x8 és 4x4 az összes előrejelzéssel)

- Inter P: az összes elosztás (16x16-tól le 4x4-ig)

- Inter B: elosztás 16x16-tól le 8x8-ig (beleértve a SKIP/DIRECT-et)

- Rátavezérlés: konstans kvantáló, konstans bitráta, egy vagy többlépéses ABR, opcionális VBV

- Jelenet vágás detektálása

- Adaptív B-kocka elhelyezés

- B-kocka mint referencia / önkényes képkocka sorrend

- 8x8 és 4x4 adaptív térbeli transzformáció

- Veszteségmentes mód

- Egyedi kvantálási matricák

- Több szelet párhuzamos kódolása

#### Mi az a H.264?

A H.264 az ITU és az MPEG által közösen fejlesztett új digitális videó codec egyik neve. Hivatkoznak rá még olyan kellemetlen neveken is, mint "ISO/IEC 14496-10" vagy "MPEG-4 Part 10". Legtöbbször "MPEG-4 AVC" vagy csak "AVC" néven szerepel.

Bárhogy is nevezed, a H.264 megéri, hogy kipróbáld, mert általában eléri az MPEG-4 ASP minőségét 5%-30%-kal kisebb bitrátával. A valódi eredmények mind a forrás anyagtól, mind a kódolótól függnek. A H.264 előnyei nem jönnek ingyen: a H.264 folyamok dekódolásának elég meredek a CPU és memória igénye. Például egy 1733 Mhz-es Athlon-on egy DVD felbontású 1500kbps-es H.264 videó kb. 35% CPU-t használ a dekódoláshoz. Összehasonlításként egy DVD felbontású 1500kbps-es MPEG-4 ASP folyamnak 10% körüli CPU kell. Ez azt jelenti, hogy a nagy-felbontású folyamok dekódolása szinte szóba se jön a legtöbb felhasználónál. Azt is jelenti, hogy egy tisztességes DVD rip néha akadhat a 2.0 Ghz-nél lassabb processzorokon, és így tovább.

Az x264-mal a kódolási szükségletek nem sokkal rosszabbak, mint amit az MPEG-4 ASP-nél megszoktál. Például egy 1733 Mhz-es Athlon-on egy tipikus DVD kódolás 5-15 fps-sel fut.

Ennek a dokumentumnak nem célja a H.264 részletes leírása, ha érdekel egy rövid áttekintés, akkor olvasd el a The H.264/AVC Advanced Video Coding Standard: Overview and Introduction to the Fidelity Range Extensions című írást.

#### Hogyan tudok lejátszani H.264 videókat az MPlayerrel?

Az MPlayer a libavcodec H.264 dekódolóját használja. A libavcodec már 2004. júliusa óta tartalmaz egy minimálisan használható H.264 dekódolást, de azóta több fontos változás és fejlesztés történt, mind a támogatott funkcionalitások, mind a CPU felhasználás szempontjából. Csak a biztonság kedvéért érdemes mindig a legfrissebb Subversion kódot használni.

Ha gyors és könnyen emészthető formában szeretnél információkat arról, hogy milyen új változások történtek a libavcodec H.264 dekódolójában, tartsd figyelemmel az FFmpeg Subversion fájának web-es felületét.

#### Hogyan tudok a MEncoderrel és az x264-gyel videót kódolni?

Ha van feltelepítve subversion kliensed, a legújabb x264 forrást letöltheted ezzel a paranccsal:

        svn co svn://svn.videolan.org/x264/trunk x264

Az MPlayer forrás mindig frissül, ha egy x264 API változás jelenik meg, így javasolt az MPlayer Subversion verziójának használata. Talán ez a szituáció változni fog ha egy x264 "kiadás" megjelenik. Addig az x264 nagyon instabilként kezelendő, figyelembe véve, hogy a programozási felülete is változik.

Az x264 a szabványos módon fordítható le és telepíthető:

        ./configure && make && sudo make install

Ez telepíti a libx264.a-t a /usr/local/lib könyvtárba és az x264.h-t beleteszi a /usr/local/include-ba. Miután az x264 függvénykönyvtár és a fejléc fájl a megfelelő helyre került, az MPlayer fordítása x264 támogatással már egyszerű. csak futtasd a szabványos parancsokat:

    ./configure && make && sudo make install

A configure script automatikusan detektálja, hogy elget teszel az x264 követelményeinek.

## Audió codec-ek

A legfontosabb audió codec-ek:

- MPEG layer 1/2/3 (MP1/2/3) audió (natív kód, MMX/SSE/3DNow! optimalizációval)

- Windows Media Audio 7 és 8 (ismert mint WMAv1 és WMAv2) (natív kód, libavcodec-kel)

- Windows Media Audio 9 (WMAv3) (DMO DLL-lel)

- AC3 Dolby audió (natív kód, MMX/SSE/3DNow! optimalizációval)

- hangkártyán áteresztő AC3

- AAC

- Ogg Vorbis audió codec (natív függvénykönyvtár)

- RealAudio: DNET (alacsony bitrátájú AC3), Cook, Sipro és ATRAC3

- QuickTime: Qualcomm és QDesign audió codec-ek

- VIVO audió (g723, Vivo Siren)

- Voxware audió (DirectShow DLL használatával)

- alaw és ulaw, számos gsm, adpcm és pcm formátum és más, egyszerű, régi audió codec

- Adaptive Multi-Rate (AMR) beszéd codec

### Szoftveres AC3 dekódolás

Ez az alapértelmezésben használt dekódoló az AC3 audiójú fájlokhoz.

Az AC3 dekódoló 2, 4 vagy 6 csatornás hangkimenet keverést tud csinálni. Ha 6 hangszóróra van beállítva, ez a dekódoló külön kimenetet biztosít hang vezérlő összes AC3 csatornájának, létrehozva így a teljes "surround sound" hatást, a hwac3 codec-hez szükséges külső AC3 dekódoló nélkül.

Használd a `-channels` kapcsolót a kimeneti csatornák számának megadásához. A `-channels 2` sztereo downmix-et produkál. Egy 4 csatornás downmixhez (bal elülső, jobb elülső, bal Surround és jobb Surround kimenet) használd a `-channels 4` kapcsolót. Ebben az esetben, bármelyik középső csatorna egyenlően lesz elkeverve az elülső csatornákhoz. A `-channels 6` kapcsoló minden AC3 csatornát úgy ad ki, ahogy azok kódolva lettek - bal, jobb, bal Surround, jobb Surround, Center és LFE sorrendben.

A csatornák alapértelmezett száma 2.

2-nél több kimeneti csatorna használatához OSS-t kell használnod, és egy olyan hangkártyával kell rendelkezned, ami támogatja a megfelelő számú kimeneti csatornát az SNDCTL_DSP_CHANNELS ioctl-en keresztül. Például az emu10k1 2001. augusztus vagy későbbi verziói megfelelő vezérlők (a Soundblaster Live! kártyák használják, de az ALSA CVS is valószínűleg működik).

### Hardveres AC3 dekódolás

AC3-at támogató hangkártyára lesz szükséges, digitális kimenettel (S/PDIF). A kártya vezérlőjének megfelelően támogatnia kell az AFMT_AC3 formátumot (a C-Media támogatja). Csatlakoztasd az AC3 dekódolódat az S/PDIF kimenethez és használd a `-ac hwac3` kapcsolót. Még kisérleti kód, de működik C-Media kártyákon és Soundblaster Live! + ALSA (de OSS-en nem) vezérlővel, valamint DXR3/Hollywood+ MPEG dekódoló kártyákon.

### libmad támogatás

A libmad egy többplatformos, csak egész (belső 24bit-es PCM) alapú MPEG audió dekódoló függvénykönyvtár. Nem kezeli jól a sérült fájlokat, és néha problémái vannak a kereséssel, de jobb a teljesítménye FPU nélküli rendszereken (mint pl. az ARM), mint az mp3lib-é.

A támogatás bekapcsolásához add meg a `--enable-mad` configure kapcsolót.

### Hardveres MPEG audió codec

Ez a codec (a -ac hwmpa kapcsolóval választhatod ki) az MPEG audió csomagokat átadja a hardveres dekódolóknak, mint amilyenek például a jól felszerelt DVB kártyákon és DXR2 adaptereken vannak. Ne használd másik audió kimeneti eszközzel együtt (mint az OSS vagy ALSA), ami nem képes dekódolni (csak zajt fogsz hallanis).

### VIVO audió

A VIVO fájlokban használt audió codec attól függ, hogy VIVO/1.0 vagy VIVO/2.0 fájlról van-e szó. A VIVO/1.0 fájlok g.723 audiót tartalmaznak, a VIVO/2.0 fájlok pedig Vivo Siren audiót. Mindkettő támogatott.

### RealAudio

Az MPlayer majdnem minden RealAudio verziót támogat:

- RealAudio DNET - a dekódolást a liba52 biztosítja

- RealAudio Cook/Sipro/ATRAC3 - a dekódolást a RealPlayer könyvtárak biztosítják

A RealPlayer könyvtárak telepítési útmutatóját a RealVideo részben találod.

### QDesign codec-ek

QDesign audió folyamok (fourcc:QDMC, QDM2) MOV/QT fájlokban találhatóak. Ezen codec mindkét verziója dekódolható a QuickTime könyvtárakkal. A telepítési útmutatóhoz olvasd el a Sorenson videó codec részt.

### Qualcomm codec-ek

Qualcomm audio streams (fourcc:Qclp) MOV/QT fájlokban találhatóak. Dekódolhatóak a QuickTime könyvtárakkal. A telepítési útmutatóhoz olvasd el a Sorenson videó codec részt.

### AAC codec

Az AAC (Advanced Audio Coding) egy audió codec, amit néha MOV és MP4 fájlokban található. Egy FAAD nevű, nyílt forráskódú dekódoló elérhető a címen. Az MPlayer tartalmazza a libfaad 2.1 béta CVS kódját, nem szükséges külön beszerezni.

Ha gcc 3.2-t használsz, ami nem tudja lefordítani a belső FAAD forrásunkat vagy valami más okból a külső függvénykönyvtárat szeretnéd használni, töltsd le a letöltési oldalról és add meg a `--enable-external-faad` kapcsolót a `configure`-nak. Nem kell a teljes faad2 az AAC fájlok dekódolásához, a libfaad elég. Így készítsd el:

    cd faad2/
    sh bootstrap
    ./configure
    cd libfaad
    make
    make install

Binárisok nem tölthetőek le az audiocoding.com-ról, de (apt-)get-tel feltelepítheted Debian csomagokból Christian Marillat weboldaláról, vagy Mandrake/Mandriva RPM-ből a P.L.F-ről, RedHat RPM-ből pedig a Grey Sector-tól.

### AMR codec-ek

Az Adaptive Multi-Rate beszéd codec-et harmadik generációs (3G) mobiltelefonokban használják. A referencia implementáció elérhető A 3. Generációs Együttműködés Projekt oldalán (személyes felhasználásra ingyenes).

A támogatás engedélyezéséhez töltsd le az AMR-NB és AMR-WB codec-ek forrását, tedd be abba a könyvtárba, ahol az MPlayer forrása van és futtasd az alábbi parancsokat:

    unzip 26104-610.zip
    unzip 26104-610_ANSI_C_source_code.zip
    mv c-code libavcodec/amr_float
    unzip 26204-600.zip
    unzip 26204-600_ANSI-C_source_code.zip
    mv c-code libavcodec/amrwb_float

Ezután kövesd a szokásos MPlayer fordítási lépéseket.

## Win32 codec importálási HOGYAN

### VFW codec-ek

A VFW (Video for Windows) egy régi Videó API Windowshoz. A codecjei `.DLL` vagy (ritkán) `.DRV` kiterjesztésűek voltak. Ha az MPlayernek nem sikerül lejátszani az AVI fájlodat egy ilyesmi üzenettel:

    UNKNOWN video codec: HFYU (0x55594648)

Ez azt jelenti, hogy az AVI fájlod egy olyan codec-kel lett elkódolva, aminek HFYU a fourcc-je (HFYU = HuffYUV codec, DIV3 = DivX Low Motion, stb.). Most, hogy már tudod ezt, meg kell keresned, melyik DLL-t tölti be a Windows ennek a fájlnak a lejátszásához. A mi esetünkben, a `system.ini` tartalmazza ezt az információt ebben a sorban:

    VIDC.HFYU=huffyuv.dll

Szükséged lesz a `huffyuv.dll` fájlra. Figyelj rá, hogy az audio codec-ek MSACM prefix-szel vannak megadva:

    msacm.l3acm=L3codeca.acm

Ez az MP3 codec. Most már minden szükséges információval rendelkezel (fourcc, codec fájl, példa AVI), küldd be a codec támogatási kérésedet egy levélben és töltsd fel ezket a fájlokat az FTP-re: ftp://ftp.mplayerhq.hu/MPlayer/incoming/[codecneve]/

Windows NT/2000/XP alatt a regisztrációs adatbázisban keresd ezeket az információkat, pl. keress rá a "VIDC.HFYU"-ra. Hogy ezt hogy tudod megcsinálni, nézd meg a régi DirectShow módszert lejebb.

### DirectShow codec-ek

A DirectShow egy újabb Videó API, ami még rosszabb, mint az elődje. A dolgok nehezebben mennek a DirectShow-val, mivel

- a `system.ini` nem tartalmazza a megfelelő információkat, azok a regisztrációs adatbázisban vannak és

- szükségünk van a codec GUID-jére.

Új módszer:

A Microsoft GraphEdit használatával (gyors)

- Szedd le a GraphEdit-et a DirectX SDK-ból vagy a doom9-ről.

- Indítsd el a `graphedit.exe`-t.

- A menüben válaszd ki a Graph -> Insert Filters menüpontot.

- Nyisd ki a DirectShow Filters elemeit.

- Válaszd ki a megfelelő codec nevet és nyisd ki.

- A DisplayName bejegyzésben nézd meg a francia zárójelek között lévő karakterláncot és írd le (öt vonallal elválasztott blokk, a GUID).

- A codec bináris a Filename bejegyzésben megadott fájl.

Ha nincs Filename és a DisplayName olyasmit tartalmaz, hogy device:dmo, akkor ez egy DMO-Codec.

Régi módszer:

Végy egy nagy levegőt és kezdj keresni a regisztrációs adatbázisban...

- indítsd el a `regedit`-et.

- Nyomd meg a Ctrl+F, kapcsold ki az első két kijelölő dobozd és engedélyezd a harmadikat. Írd be a codec fourcc-jét (pl. `TM20`).

- Egy mezőt kell látnod, ami az elérési utat és a fájl nevét tartalmazza (pl. `C:\WINDOWS\SYSTEM\TM20DEC.AX`).

- Most, hogy megvan a fájl, a GUID-t kell megkeresni. Próbáld újra a keresést, de most a codec nevére keress, ne a fourcc-re. A nevét a Media Player kiírja a fájl lejátszása közben, ha megnézed a File -> Properties -> Advanced fület. Ha mégsem, akkor így jártál. Próbáld meg kitalálni (pl. keress rá a TrueMotion-ra).

- Ha megvan a GUID, látnod kell egy FriendlyName és egy CLSID mezőt. Írd le a 16 bájtos CLSID-t, ez a GUID, ami kell.

Ha nem sikerült a keresés, próbáld meg bekapcsolni az összes kijelölő dobozt. Ekkor kaphatsz hamis találatokat, de talán szerencséd lesz...

Most, hogy már megvan minden szükséges információ (fourcc, GUID, codec fájl, példa AVI), küldd el a codec támogatási kérelmedet levélben és töltsd fel a fájlokat az FTP-re: ftp://ftp.mplayerhq.hu/MPlayer/incoming/[codecneve]/

Ha saját magad szeretnél beépíteni egy codec-et, olvasd el a DOCS/tech/codecs.conf.txt fájlt.